Per Stig Møller (KF), 2004-11-25:
Jeg skal på regeringens vegne opfordre Folketinget til at afvise det fremsatte beslutningsforslag om forbud mod import af teaktræ fra Burma.
Første del af forslaget går ud på, at Danmark skal indføre et importforbud, men Danmark kan faktisk ikke på egen hånd indføre et importforbud over for Burma.
Handelsrelationer er EUfællesskabskompetence.
Den anden del af forslaget lægger op til, at Danmark skal arbejde for et importforbud i EU.
Det er fortsat Kommissionens opfattelse, at et sådant importforbud vil være i strid med EU's og dermed Danmarks WTO-forpligtelse.
Burma er som Danmark og de andre EU-lande medlem af verdenshandelsorganisationen WTO, og et importforbud vil være i strid med grundlæggende WTO-regler.
Det drejer sig om mestbegunstigelsesprincippet i artikel 1 og det generelle forbud mod importrestriktioner i artikel 11.
Et importforbud kan bl.a. retfærdiggøres med, at det er nødvendigt for at beskytte den offentlige moral.
USA indførte i 2003 handelssanktioner over for Burma, og det er USA's opfattelse, at forholdene i Burma retfærdiggør brug af begrebet offentlig moral-undtagelsen.
Det er svært, for ikke at sige umuligt, at komme med skråsikre udtalelser om, hvorvidt de amerikanske sanktioner er i strid med WTO-reglerne eller ej.
Offentlig moral er indtil nu primært blevet defineret som beskyttelse mod f.eks. pornografi, og et importforbud af den type er aldrig blevet prøvet i WTO.
En afgørelse i sagen om de amerikanske sanktioner over for Burma vil kræve, at Burma rejser spørgsmålet ved WTO's tvistbilæggelsesprocedure.
Det er imidlertid ikke sket, og WTO kan ikke af egen drift tage sagen op.
Uanset dette kan Danmark altså ikke alene indføre et sådant forbud i EU.
Spørgsmålet er herefter, om vi fra dansk side skal prøve at skabe opbakning i EU-kredsen til et importforbud, som er begrundet med WTO's muligheder for undtagelser.
Danmark har en lang udenrigspolitisk tradition for at prioritere opretholdelsen og styrkelsen af internationale retsregler og -normer.
Vi har brugt mange kræfter på at sætte rammer for de stærke landes muligheder for at agere efter forgodtbefindende, og det er derfor regeringens opfattelse, at en politisering af WTO-reglerne ikke er i Danmarks interesse.
Regeringen mener følgelig ikke, at Danmark skal arbejde i EU for et importforbud mod Burma, fordi det ville politisere sanktionsregimet.
Vores grundlæggende holdning er, at handelssanktioner kun bør tages i brug i tilfælde af, at det internationale samfund er blevet enigt om, at der ikke er andre muligheder.
Men de skal baseres på en beslutning i FN's Sikkerhedsråd, som vil betyde, at restriktionerne bliver globale.
Et importforbud fra EU's side vil desuden være vanskeligt at håndhæve, når det ikke er globalt.
Der vil stadig kunne eksporteres burmesisk træ via andre træproducerende lande i Sydøstasien, det kan f.eks. ske gennem Kina, og Kina vil lige så lidt som de andre sydøstasiatiske lande være forpligtet af et EU-forbud.
Når det er sagt, skal det også siges, at vi fra dansk side ønsker at gøre vort til, at situationen i Burma forbedres.
Derfor har regeringen løbende arbejdet for en skærpelse af EU-sanktionerne over for militærregimet i Burma, og den nylige udvidelse af sanktionsregimet og den fælles holdning hertil er resultatet af hårdt arbejde fra ikke mindst dansk side.
På rådsmødet den 13. september var der enighed om følgende stramninger af sanktionsregimet over for Burma, som nu indgår i den fælles holdning: en udvidelse af visumforbudslisten til at omfatte alle aktive medlemmer af militæret med rang af brigadegeneral og derover samt medlemmer af deres familier og forbud imod, at virksomheder eller organisationer registreret i EU stiller finansielle midler såsom lån og egenkapital til rådighed for navngivne statsejede burmesiske virksomheder.
EU vil fortsat give bistand til det burmesiske folk på områder som menneskerettigheder, demokrati og fattigdomsbekæmpelse, og EU vil udvide bistanden til sundhed og grunduddannelse samt som noget nyt miljøbeskyttelse.
Samtidig med vedtagelsen af de nye EU-restriktioner mod Burma, som jeg netop har nævnt, er Kommissionen på dansk initiativ blevet bedt om hurtigt at undersøge mulighederne for, hvad EU konkret kan gøre for at imødegå den ikkebæredygtige skovning, der finder sted i Burma.
Det indgår nu i den fælles holdning, at EU og EU's medlemslande gennem FN og internationale ngo'er kan støtte aktiviteter, der fremmer bæredygtig skovning.
Kommissionen regner med at kunne fremlægge et diskussionsoplæg i EU-kredsen allerede i januar, og det er en sag, vi fra dansk side har tænkt os at følge meget tæt og helt til dørs.
Vi undersøger også, om vi fra dansk side kan bidrage til at afhjælpe skovningen i Burma sammen med internationale organisationer som f.eks. Global Witness, en ngo, der arbejder med miljøproblemer og menneskerettighedskrænkelser.
Danmark arbejder ligeledes for, at spørgsmålet om træeksport fra Burma indgår i dialogen med nabolandene, herunder Kina.
Regeringen ønsker at ændre forholdene i Burma og sende et klart signal til militærregimet om den uacceptable situation i Burma.
Med den fælles holdning har vi allerede vist, at vi er parat til at gå langt, men den foreslåede metode er ikke anvendelig i dag, og derfor opfordrer vi Folketinget til at afvise det fremsatte beslutningsforslag.